Sisački biskup Vlado Košić napisao je pismo premijeru Andreju Plenkoviću u kojem ga je ozbiljno napao zbog koalicije s HNS-om, koje naziva Plenkovićevim “dojučerašnjim neprijateljem”. Među ostalim, premijera je nazvao političkom prostitutkom, a poručio mu je i da HDZ više ne može zvati demokršćanskom strankom.

“Ovo Vam pismo pišem – ovaj puta javno jer ću pismo staviti i na svoj fb – da bih Vam iznio ozbiljne probleme u koje ste se doveli, a svojim ste postupanjem doveli i čitavu Hrvatsku u velike teškoće. Ovim koaliranjem s dojučerašnjim neprijateljem – da biste spasili svoju Vladu – Vi ste pokazali potpunu neosjetljivost za osjećaje i za vrijednosti koje gaji većina hrvatskog naroda. Ovim potezom dobit ćete kratkoročno produljenje života ove Vlade, ali ćete dugoročno izgubiti ono što je bio motto Vaše kampanje: vjerodostojnost! Ja to zovem političkom prostitucijom”, piše Košić Plenkoviću.

Ljut je jer se Plenković riješio Hasanbegovića i Esih

Proziva ga i jer se riješio Hasanbegovića i Esih, “ljudi visoke moralnosti i zavidnog domoljublja”, kako bi u svoj klub uzeo “one koji su zagovornici optužbi na račun hrvatskog naroda, koji su protiv života, koji nemaju nacionalnog osjećaja”.

“To jest Vaša kompetencija – da odlučujete o strateškoj i personalnoj politici svoje stranke i Vlade kojoj ste na čelu – ali je i pravo nas, običnih građana i birača, koji Vas promatramo i imamo pravo prosuđivati, reći Vam što o tome mislimo. Molim Vas stoga da više ne ističete da je Vaša stranka demokršćanka – jer od sada, ili barem dok ju Vi vodite, to više nije. Zar je domokršćanski da ste uveli za svoga potpredsjednika čovjeka koji sudjeluje u gay paradi, a riješili ste se čovjeka koji je sudjelovao u hodu za život?”, piše Košić.

Proziva Plenkovića da mu nije stalo do naroda

Zatim proziva Plenkovića da mu nije stalo do naroda i piše kako je “pošao krivim putem”.

“U tom kontekstu vidim i katastrofalno zanemarivanje grada Siska, u kojem se prije izbora vodio rat između dviju frakcija Vaše stranke, a što je debelo iskoristila ponovno izabrana drugarica gradonačelnica. Vama nije stalo do naroda, koji je 86% katolički, i to me brine jer smatram da ste pošli krivim putem te sam imao potrebu to Vam reći, premda se ne nadam da ćete o tome razmisliti i promijeniti stavove, što bih volio. Molim se za Vas, a me Bog s obzirom na Vas više ne uslišuje”, zaključuje sisački biskup.